Metodické usmernenie
k postupu účtovania bankových poplatkov a úrokov na účte sociálneho fondu

Štátne rozpočtové organizácie a štátne príspevkové organizácie vedú účtovníctvo v zmysle zákona 
č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“). 
Tvorbu sociálneho fondu a následné použitie sociálneho fondu upravuje  zákon č. 152/1994 Z. z. 
o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov (ďalej len „zákon“). Tvorba fondu a čerpanie fondu sa vedie na osobitnom analytickom účte fondu alebo na osobitnom účte v banke alebo v pobočke zahraničnej banky. Zdrojmi sociálneho fondu sú zdroje podľa tohto zákona alebo podľa iných všeobecne záväzných právnych predpisov, dary, dotácie a príspevky poskytnuté zamestnávateľovi do fondu. Použitie fondu, podmienky poskytnutia príspevkov z fondu zamestnancom a spôsob preukazovania výdavkov zamestnancom upravuje § 7 zákona. Z uvedených ustanovení vyplýva, že úroky a bankové poplatky na účte sociálneho fondu nie sú zdrojom tvorby a použitia sociálneho fondu. 
V zmysle § 63 citovaného Opatrenia sa bankové poplatky účtujú na účte 568 – Ostatné finančné náklady. V zmysle § 74 citovaného Opatrenia sa prijaté úroky účtujú na účte 662 – Úroky. Pokiaľ je sociálny fond vedený na osobitnom účte v banke, prevod peňažných prostriedkov na uvedené poplatky a prevod prijatých úrokov sa účtuje prostredníctvom účtu 261 – Peniaze na ceste. V rozpočtovej organizácii sa realizuje prevod prostriedkov vo výške bankových poplatkov z výdavkového rozpočtového účtu a v príspevkovej organizácii  z bežného účtu. Úroky na účte sociálneho fondu sa v rozpočtovej organizácii prevedú na príjmový rozpočtový účet a v príspevkovej organizácii na bežný účet. 
Na základe Opatrenia MF SR č. 25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov sa náklady na bankové poplatky vykazujú v riadku 47 a výnosy z prijatých úrokov v riadku 102 „Výkazu ziskov a strát“.

Postup účtovania bankových poplatkov a úrokov na účte sociálneho fondu v ústrednej správe : 

Účtovanie poplatkov  – rozpočtová organizácia
Popis účtovného prípadu	MD	D	
Bankové poplatky na účte sociálneho fondu	568	221	
Prevod peňažných prostriedkov na účet sociálneho fondu – výpis z účtu sociálneho fondu	221	261	
Prevod peňažných prostriedkov na účet sociálneho fondu – výpis z výdavkového rozpočtového účtu 	261	225	
Zúčtovanie bežného transferu do výnosov vo vecnej a časovej súvislosti s výdavkami 	352	681	
Zúčtovanie realizácie rozpočtových výdavkov ku dňu, ku ktorému sa zostavuje účtovná závierka	225	352	
 
Účtovanie poplatkov – príspevková organizácia
Popis účtovného prípadu	MD	D	
Bankové poplatky na účte sociálneho fondu	568	221/SF	
Prevod peňažných prostriedkov na účet sociálneho fondu – výpis z účtu sociálneho fondu	221/SF	261	
Prevod peňažných prostriedkov na účet sociálneho fondu – výpis z bežného účtu príspevkovej organizácie 	261	221	

Účtovanie úrokov – rozpočtová organizácia
Popis účtovného prípadu	MD	D	
Prijaté úroky na účte sociálneho fondu	221	662	
Prevod peňažných prostriedkov na príjmový rozpočtový  účet – výpis z účtu sociálneho fondu	261	221	
Prevod peňažných prostriedkov na príjmový rozpočtový účet – výpis z príjmového  rozpočtového účtu 	224	261	
Predpis odvodu nedaňových rozpočtových príjmov	588	351	
Zúčtovanie realizácie rozpočtových príjmov ku dňu, ku ktorému sa zostavuje účtovná závierka	351	224	

Účtovanie úrokov  – príspevková organizácia
Popis účtovného prípadu	MD	D	
Prijaté úroky na účte sociálneho fondu	221/SF	662	
Prevod peňažných prostriedkov na bežný účet príspevkovej organizácie – výpis z účtu sociálneho fondu	261	221/SF	
Prevod peňažných prostriedkov na bežný účet príspevkovej organizácie – výpis z bežného účtu príspevkovej organizácie 	221	261